
A teljesítményértékelés vizsgálata a Debrecen Megyei Jogú Város Polgármesteri Hivatalában

Dolgozatom témájának a DMJV Polgármesteri Hivatal teljesítményértékelési rendszerének bemutatását és vizsgálatát választottam. A téma választás legfőbb indoka az a megállapítás, miszerint a közigazgatás legfontosabb erőforrása annak személyi állománya. Ebből adódóan rendkívül nagy hangsúlyt kell fektetni a hatékony emberi erőforrásokkal való gazdálkodásra. A teljesítmény vizsgálatát, fokozását számos kutató az emberi erőforrás menedzsment egyik kulcsfunkciójának tartja, mivel stratégiai szerepet tölt be a szervezetek életében.
Dolgozatom fő célkitűzése a Polgármesteri Hivatalban használt teljesítményértékelési rendszer megismerése, vizsgálata. Érdeklődésem főként a rendszer hatékonyságát növelő javítási lehetőségek megismerésére irányult. Ezzel kapcsolatosak hipotéziseim, miszerint az alkalmazott teljesítményértékelő rendszer fejlesztésre szorul, elsősorban a mérhetőség és számszerűsíthetőség tekintetében illetve, hogy szükséges az önértékelés alkalmazásának bevezetése.
Primer és szekunder kutatási módszerek segítségével kívántam célkitűzéseim megvalósítani illetve hipotéziseim alátámasztani. Az esettanulmány, a Humán Főosztály vezetőjével készített mélyinterjú és a Humán Főosztály hetven köztisztviselője által kitöltött kérdőív alkalmazásával végeztem adatgyűjtést. A kapott eredmények elemzésekor statisztikai módszerek használatával törekedtem az összefüggések feltárására.
A kutatás eredményei alapján kijelenthető, hogy szükség van a közigazgatásban formális teljesítményértékelés alkalmazására. Azonban az elsősorban értékelési célú formális értékelés mellett nagyobb figyelmet kellene fordítani a fejlesztésre, a képzési igények megalapozására továbbá a folyamatos informális értékelésre. Ajánlott az értékeltek nagyobb mértékben történő bevonása, ezzel összefüggésben az önértékelés módszerének bevezetése. Az alkalmazott rendszer fejlesztésre, a módszer értékelési kritériumai változtatásra, bővítésre szorulnak. Az egyéni teljesítménykövetelmények értékelésénél a munka jellegéből adódóan problémát jelent a teljesítmény mennyiségi értékelése. Ennek okán javaslatot tettem a Balanced Scorecard stratégiai vezetési rendszer bevezetésére, amely a kritikus vezetési folyamatok - teljesítmény mérhetővé tétele - végrehajtásában nyújt segítséget.



